Is-sensar fl-assassinju tal-ġurnalista Daphne Caruana Galizia, Melvin Theuma fil-Qorti ta dettalji dwar il-ħlasijiet li saru lil Mario Degiorgio – ħu l-aħwa Geroge u Alfred Degiorgio li huma akkużati bil-qtil tal-ġurnalista. Id-dettalji li ngħataw kienu mill-arrest tal-aħwa sakemm ġie arrestat huwa fl-2019. Theuma xehed it-Tnejn filgħodu fil-kumpilazzjoni kontra s-suspettat fil-qtil ta' Caruana Galizia, Yorgen Fenech. Huwa qiegħed jiġi akkużat bil-kompliċità tiegħu fil-qtil tal-ġurnalista Daphne Caruana Galizia li nqatlet barra d-dar tagħha fis-16 t'Ottubru 2017. Fenech wieġeb mhux ħati għall-akkużi miġjuba kontrih. Fil-Qorti, l-Ispettur Keith Arnaud ippreżenta tliet irċevuti li Theuma ġab mingħand Mario Degiorgio. L-ammonti tal-irċevuti kien €15,000, €50,000 u €4,000 u kienu ffirmati mill-avukat William Cuschieri. Il-flus ingħataw lil Mario Degiorgio biex iħallas l-avukat ta' ħutu. Alfred u George Degiorgio flimkien ma' Vince Muscat kienu arrestati fis-17 ta' Diċembru 2017. Muscat ammetta l-involviment tiegħu fil-każ u ġie kkundannat 15-il sena ħabs. Theuma spjega li Fenech kien għenu finanzjarjament biex iħallas id-difiża tagħhom. Apparti, id-€69,000 li tagħhom ġew ippreżentati l-irċevuti, Theuma spjega li fil-bidu huwa kien jagħti €300 fil-ġimgħa lis-suspettati u wara beda jagħtihom €200 fil-ġimgħa minħabba li l-mara ta' Muscat kienet issusspetata wkoll. Wara li ltaqa' ma' Mario Degiorgio u tkellem ma' Alfred Degiorgio li kien diġà arrestat, Mario Degriogrio beda jitlob il-flus lil Theuma. Theuma spjega li huwa kien qiegħed jagħti lill-aħwa Degiorgio €2,000 jew €3,000 fil-ġimgħa. Huwa spjega li dawn il-flus kienu jintużaw biex jitħallsu l-insurance, il-miżati tal-iskola u l-esperti Taljani fost oħrajn. Theuma kompla li huwa kien jibgħat €5,000 lil Mario Degiorgio kull darba li Anca (is-sieħba ta' George Degiorgio) kienet ssiefer. L-aħwa Degiorgio ngħataw €60,000 għal meta jingħataw il-bail. Il-flus kellhom jintbagħtu lil omm Anca. Ix-xhud qal li huwa kien jirċievi l-flus mingħand Fenech jew mill-uffiċċju ta' Portomaso inkella mill-farmhouse tiegħu f'Ħaż-Żebbuġ. Bonġu, nilqgħukom għal dan il-blog LIVE ta' Newsbook.com.mt. Ninsabu live minn awla numru 22. Is-Supretendent Keith Arnaud jidħol fl-awla tal-Qorti. L-Ispettur Kurt Zahra, l-Avukati Jason Azzopardi u Marion Camilleri qegħdin fl-awla. L-Avukat Charles Mercieca jidħol fl-awla. Melvin Theuma deher barra l-awla ftit tal-ħin ilu. Id-Deputat Avukat Ġenerali Philip Galea-Farrugia jidħol fl-awla. Yorgen Fenech jiddaħħal fl-awla. Prof. Camilleri Podesta u Dr Ali Safraz ġew maħturin bħala esperti tal-Qorti fis-16 ta' Ottubru 2017 biex jagħmlu l-awtopsja fuq ġisem il-ġurnalista. Hi tikkonferma r-rapport b'ġurament. Kuntistabbli tal-Pulizija jitla' fuq il-pedana tax-xhieda. Il-pulizija kien mas-CID. Kien akkumpanja lil Melvin Theuma sar-residenza tiegħu biex iġib xi dokumenti. Theuma ħareġ id-dokumenti mill-hood tal-kuker. Juri ritratti tal-kċina u l-hood fejn kienu moħbija d-dokumenti, u ritratti tad-dokumenti. Is-Supretendent Keith Arnaud jitla' fuq il-pedana tax-xhieda. Juri kopja taċ-ċertifikat tal-mewt ta' Cauana Galizia. Juri wkoll it-tliet dokumenti li semmew ix-xhieda preċedenti. Dr Azzopardi jistaqsi dwar xiex inhuma dawn id-dokumenti. It-tliet dokumenti huma ffirmati minn William Cuschieri, l-avukat tal-aħwa Degiorgio. Id-data fuq id-dokumenti hija 2018. Arnaud jgħid li Theuma kien qallu li dawn juru ammont mis-somma ta' flus mogħtija lil Mario Degiorgio. Din is-somma ġiet mingħand Yorgen Fenech. Theuma kien jagħti l-flus lil Mario Degiorgio, u l-flus kienu jintużaw biex jitħallas l-avukat. Arnaud jgħid li staqsa lil Theuma biss dwar id-dokumenti ladarba kienu għandu. Il-Kuntistabbli jerġa' jitla' fuq il-pedana tax-xhieda. Jistaqsi lix-xhud jekk kienx jaf ta' min hi r-residenza, jew jekk staqsiex. Ix-xhud iwieġeb fin-negattiv. Jgħid li hu akkumpanja lil Theuma ma' wieħed mill-uffiċjali tas-sigurtà assenjati lil Theuma. Il-Kuntistabbli jgħid li ma jafx u li ma ċċekkjax ta' min hi r-residenza. Mistoqsi dwar il-ħin, jiċċekkja d-djarju u jgħid li kienu s-1:45pm. Theuma fetaħ il-bieb ta' barra, jiftakar ix-xhud. Il-Kuntistabbli qed jiġi mistoqsija jekk kienx hemm aċċess magħluq għar-residenza. Hu ma jiftakarx li kien hemm xi tape tal-Pulizija. L-affari ħadet xi għaxar minuti. Il-Kuntistabbli ma kienx involut f'xi tiftix fil-proprjetà ta' Theuma. Melvin Theuma jitla' fuq il-pedana tax-xhieda. Theuma se jintwera t-tlieta dokumenti li ġew preżentati fil-Qorti aktar kmieni mis-Supretendent Keith Arnaud. Dawn huma iffirmati mill-avukat William Cuschieri. "Dawn id-dokument ingħataw lili minn Mario Degiorgio, ħu George u Alfred Degiorgio, u dawn huwa l-irċevuti għas-servizzi legali li ta William Cuschieri, biex juruni fejn kienu sejrin il-flus," jgħid Theuma. Theuma jiftakar li ċempel lil Yorgen Fenech u qalli li Cuschieri kien ħa €70,000. Fenech kien irrimarka li l-avukati jridu jsiru sinjuri mil-lum għal għada. Theuma jgħid li dan kien aktar mill-ammont mogħti. Fl-2018, Theuma kien se jiltaqa' ma' Mario Degiorgio. It-tliet dokumenti ngħataw fl-istess sena. Theuma jgħid li żamm l-irċevuti f'każ li Fenech ħaseb li kien se jżomm il-flus għalih. Il-Maġistrat: Minn fejn ġew il-flus? L-ewwel tani €30,000 u mbagħad Mario Degiorgio staqsieni għal €30,000 imma Yorgen tani €25,000 u jien kelli noħroġ €5,000. Arnaud: Ejja naraw dan kronoloġikament. Theuma jgħid li fil-proċeduri quddiem il-Qorti ppreseduta mill-Maġistrat Claire Stafrace Zammit, hemm telefonata rrekordjata ta' meta ċempel lil Alfred fil-ħabs. Din kienet l-ewwel darba li Melvin Theuma ltaqa' ma' Mario Degiorgio. Fil-bidu, Theuma kien joħroġ €300 fil-ġimgħa. Meta l-mara ta' Vince Muscat staqsiet minn fejn kienu ġejjin il-flus, Theuma waqaf jibgħat il-flus lil Muscat. Imbagħad beda jagħti €2,000-€3,000 fil-ġimgħa lill-aħwa Degiorgio. Il-flus kienu għall-flus, spejjeż tal-iskola, assigurazzjoni, eċċ. "Kont inċempel lil Yorgen u ngħidlu li l-aħwa Degiorgio kellhom bżonn il-flus. Kien jagħtini €20,000 u jien noħroġ minn dak l-ammont. Xi kultant kien jilmenta," jispjega Theuma. Il-Qorti tistaqsi jekk dan l-ammont kienx apparti mis-somma li hemm fid-dokumenti. Jgħid "Ħeqq mela!" Arnaud jgħidlu biex jirreferi għall-ewwel dokument. Huwa rċevuta ta' €15,000. It-tieni huwa rċevuta ta' €50,000. Theuma jgħid li Mario Degiorgio ma ngħatax €50,000 f'okkażjoni waħda. Hu jinsisti li Mario qatt ma talab dan l-ammont f'darba. "Minkejja li l-aħwa Degiorgio ħadu aktar flus minn dawn murija fuq l-irċevuti, tal-anqas kelli xi rċevuti mingħand Mario x'nuri lil Yorgen fil-każ ta' bżonn," jgħid Theuma. "Fi tliet ġimgħat, Mario Degiorgio ngħata total ta' €60,000. Jiena tlabt il-flus lil Yorgen," jgħid Theuma. Total ta' €155,000 tħallsu għall-assassinju. Arnaud jistaqsi kemm tħallsu flus wara l-assassinju, u Theuma jwieġeb li ma jistax jaħdem it-total. Hu beda jagħti l-flus lil Mario Degiorgio meta ltaqa' miegħu, u baqa' jagħtih sal-arrest. Jiftakar li kellu joħroġ €12,000 meta Fenech kien imsiefer u meta Fenech irritorna it-Tnejn ta' qabel l-arrest tagħhom, huwa tah €20,000. "Ikollox tgħodd flimkien medja ta' €2,000-3,000, il-€200-300 tiegħu, €60,000 għal-libertà proviżorja, €5,000 kull darba li Anca (is-sieħba ta' George Degiorgio li qed taffaċċja akkużi ta' ħasil tal-flus) kellha ssiefer, u flus oħrajn," jispjega Theuma. "X'inhu dawn is-€60,000?" jistaqsi Arnaud. "Talbu €60,000 għal meta għal meta jkollhom il-libertà proviżorja. Il-flus kellhom jintbagħtu lil omm Anca li għandha farm fir-Rumanija u ladarba jkollhom il-bail, il-Pulizija ma tindunax b'dawn il-flux għax ikunu ġew trasferiti għal barra minn Malta," jispjega Theuma. "Jiena u Yorgen ftehemna li noħorġu l-flus biex nissapportjawhom. Ma konniex se nabbandunawhom!" Theuma jgħid lill-Qorti, wara li Arnaud staqsieh dwar għaliex sar il-ftehim bejniethom. Dr Azzopardi jistaqsi lix-xhud. Dr Azzopardi jirreferi għat-tliet irċevuti ta' €15,000, €50,000 u €4,000. Jistaqsi fejn irċieva l-flus. "Jew fl-uffiċċju ta' Fenech f'Portomaso jew fir-razzatt tiegħu f'Ħaż-Żebbuġ," jgħid Theuma. "Forsi kien hemm xi ikla fir-razzett u qabel waslu l-mistednin kien jagħtini l-flus u jien inpoġġihom fil-karozza," jiftakar ix-xhud. Theuma kien jibgħat messaġġ lil Fenech billi uża Signal u jgħidlu "Għandi bżonn inkellmek." Il-flus kienu jkunu karti ta' €50, €100 u €500. Theuma jgħid li Degiorgio staqsa għall-flus biex iħallas lil xi esperti Taljani. It-Tnejn ta' qabel l-arrest ta' Theuma, mar fuq Fenech u qallu li hu kien ħareġ €12,000 u tahom lil Mario Degiorgio. Fenech tah €20,000 f'Portomaso. €12,000 koprew l-ammont li ta Theuma, kellu jagħti €2,000 lil Mario Degiorgio, u s-€6,000 kienu jibqgħu għand Theuma sal-ħlas li kien imiss. Fil-bidu tal-2018, Theuma beda jagħti €2,000-€3,000 fil-ġimgħa lil Mario Degiorgio sal-14 ta' Novembru 2019, jiġfieri meta ġie arrestat. "Jiġifieri għal kważi 100 ġimgħa?" jistaqsi Azzopardi. Id-difiża toġġezzjoni billi tgħid li din hija mistoqsija diretta. Theuma jinżel minn fuq il-pedana tax-xhieda. Is-Supretendent Arnaud jitla' fuq il-pedana. Arnaud jgħid li f'Diċembru 2019, Theuma ftakar li kellu xi dokumenti oħrajn moħbijin fil-hood tal-kuker. Dr Mercieca jistaqsi jekk Arnaud kienx kellem lil Theuma b'mod li ma kienx uffiċjali peress li ma kienx hemm referenza għal dawn id-dokumenti fl-istqarrija ta' Theuma lill-Pulizija. "Jekk m'hemmx referenza għad-dokumenti attwali fl-istqarriji tiegħu, f'Diċembru 2019, ftakar li seta' kellu xi dokumenti d-dar. Konna qegħdin niddiskutu s-somom tal-flus li Theuma ngħata mingħand Fenech," jgħid Arnaud, u jkompli "Jiena ma niftakarx eżatt x'hemm fl-istqarrija. Imma interrogajnieh dwar is-somom. Li ġara huwa li probabbilment bejn sessjoni u oħra, ftakar li kellu d-dokumenti d-dar." Il-Pulizija dejjem kellmu lil Theuma fil-preżenza tal-avukati tiegħu. "Wara l-interrogazzjoni, noffrulu l-kafè," ikompli Arnaud qabel ma Dr Mercieca jinterrompi, "Lil ma offrejtulniex kafè." "Mhux talli offrejnielkom il-kafè, talli offrejnielkom kompjuter biex tiktbu t-talba għall-maħfra għal Yorgen," iwieġeb Arnaud. Melvin Theuma xehed quddiem il-Maġistrat u xehed fuq is-somom allegatament mogħtijin minn Fenech. Dr Mercieca jistaqsi lil Arnaud jekk l-irċevuti ngħatawx lill-esperti biex jiġu verifikati. Iwieġeb fin-negattiv. Reġistrar mill-Qorti Kriminali jippreżenta inkjesta maġisterjali dwar ħasil tal-flus u logħob tal-azzard, li hija parti minn proċeduri kriminali kontra individwi li ma jistgħux jissemmew b'ordni tal-Qorti. Dawn il-proċeduri separati qegħdin iseħħu quddiem il-Maġistrat Natasha Galea Sciberras. Id-difiża titlob kopja. Id-Deputat AĠ Galea-Farrugia jispjega li din l-inkjesta maġisterjali ma tirrelatax direttament ma' dawn il-proċeduri. Huwa jispjega li l-Qorti ħatret espert biex jintgħażlu l-partijiet relevanti għal dawn il-proċeduri. "Din l-inkjesta ntweriet biss għall-kontinwità. Wara din l-inkjesta, ġew akkużati tliet individwi," jgħid Galea-Farrugia. "Jekk fil-futur xi ħadd jistaqsina minn fejn ġew ir-rikordings, nistgħu nuruhom," iżid. Galea-Farrugia jgħid li l-apparat elettroniku bl-informazzjoni personali huwa parti minn din l-inkjesta. Dr Mercieca jgħid li, filwaqt li d-difiża tifhem il-pożizzjoni tal-Prosekuzzjoni, għandha jkollha aċċess għal din l-informazzjoni. Jissuġġerixxi li jkun hemm kamra għall-informazzjoni. "Id-difiża mhix interessata fil-logħob tal-azzard ta' Theuma," iżid. Il-kamra tal-informazzjoni tkun użata biex tiddetermina liema partijiet tal-inkjesta maġisterjali għandhom ikunu disponibbli għad-difiża. Il-Maġistrat tgħid li, fil-każ li jkun hemm partijiet meqjusin relevanti għal dawn il-proċeduri, id-difiża tagħmel kopji wara qbil mal-Prosekuzzjoni. L-Avukat Ġenerali u l-Kummissarju tal-Pulizija jingħataw 24 siegħa biex jibagħtu r-risposta miktuba dwar jekk għandux ikun hemm aċċess għal dan il-materjal u jekk għandhomx isiru kopji tiegħu. Il-Qorti ordnat lill-Pulizija biex tispjega għaliex xi xhieda msemmijin fid-dokumenti tal-Qorti għadhomx ma ssejħux biex jagħtu x-xhieda tagħhom s'issa. Dawn jinkludu esperti tal-Qorti u xhieda bħal Kenneth Camilleri. Arnaud jgħid li xhieda 20-25 xehdu f'dawn il-proċeduri. Xhud numru 20 xehed fi Frar 2021. Dwar Kenneth Camilleri, Arnaud jgħid li għadu qed jiġi investigat. Camilleri minn KAstilja kien avviċina lil Melvin Theuma u għaddielu l-messaġġ li t-tliet irġiel akkużati bl-assassinju kellhom jirċievu "miljun kull wieħed wara li jingħataw il-libertà proviżorja. "Qegħdin hawn f'nofs is-sajf. Il-Qorti talloka seduta mill-10am sas-1pm – sessjoni twila, u l-Prosekuzzjoni ssejjaħ xhieda biex juru ċ-ċerifikat tal-mewt, imma lil Kenneth Camilleri le! Ma ninsewx li Kenneth Camilleri kellu jixhed f'dawn il-proċeduri fil-ħin xieraq, u li xehed fi tribunali oħra," jgħid Dr Mercieca. L-Avukat difensur jgħid li Arnaud għandu jgħid b'ġurament li l-investigazzjoni dwar Camilleri għadha għaddejja. Dr Mercieca jgħid li Fenech ilu arrestat għal aktar minn 20 xahar. Il-Qorti tordna lil Arnaud biex jivverifika f'liema stadju tinsab l-investigazzjoni dwar Camilleri, u biex jixhed dwar dan fis-sessjoni li jmiss. Is-Supretendent Arnaud jgħid li t-tim tiegħu mhux involut f'din l-investigazzjoni. Il-Qorti tgħid li Kenneth Camilleri se jixhed. Il-Qorti tordna li l-Prosekuzzjoni tindika liema esperti għand iridu jlestu dak li ġew assenjati, biex ikunu jistgħu jissejħu mill-Qorti sabiex jixhdu. Is-seduta ġiet diferita għall-Ħamis fl-10am. Grazzi talli segwejtuna. Romario Sciberras X'ħareġ fl-aħħar seduta? Waqt l-aħħar seduta, Joseph Brincat, magħruf bħala Sukku, xehed u spjega kif Lawrence Pace, magħruf bħala l-Lolly, kien jagħtih il-flus li mbagħad kienu jgħaddu għand Mario Degiorgio. Mario huwa ħu Alfred (il-Fulu) u George (iċ-Ċiniż) Degiorgio, it-tnejn akkużati bit-tqegħid u bl-isplużjoni tal-bomba li qatlet lill-ġurnalista. F'seduta preċedenti, Pace qal li Melvin Theuma kien jagħtih il-flus u hu, imbagħad, kellu jgħaddihom lil Mario. Pace ma kienx jaf lil Mario Degiorgio u Brincat kien aċċetta li jagħti l-flus lil Degiorgio. Dawn il-flus allegatament ingħataw minn Fenech bħala parti minn arranġament biex jitħallsu l-ispejjeż tat-tliet irġiel akkużati bit-twettiq tal-isplużjoni li qatlet lil Caruana Galizia. It-tliet irġiel – Alfred u George Degiorgio, u Vince Muscat – ġew arrestati f'Diċembru tal-2017. Il-flus imbagħad ingħataw lil Brincat, li kien jgħaddihom lil Mario, u dan jipprovdi rċevuta. Il-Maġistrat Rachel Montebello ppresediet il-Qorti. Il-Prosekuzzjoni tmexxiet mis-Supretendent Keith Arnaud u l-Ispettur Kurt Zahra. L-Avukati Jason Azzopardi u Therese Comodini Cachia dehru għall-familja Caruana Galizia. L-Avukati għal Fenech kienu Marion Camilleri, Gianluca Caruana Curran u Charles Mercieca. .td_uid_3_6112221ca1164_rand.td-a-rec-img{text-align:left}.td_uid_3_6112221ca1164_rand.td-a-rec-img img{margin:0 auto 0 0}